જૂનાગઢ- જૂનાગઢમાં જાગૃત તીર્થ ગિરનારની તળેટીમાં તા.9 ફેબ્રુઆરીને મહા વદ નોમના દિવસે શરૂ થયેલા મહાશિવરાત્રિ મેળાના છેલ્લા દિવસે આજે લાખો લોકો સવારથી ભવનાથ મંદિરના દર્શન માટે ઉમટી પડ્યા છે. મેળાનો આજે મંગળવારે છેલ્લો દિવસ છે. વાહનો પર તો પ્રતિબંધ છે પણ પગપાળા પણ લોકો માંડ માંડ જઇ શકે એટલી મોટી મેદની દર વર્ષની જેમ આ વર્ષે ઉમટી છે. મહાશિવરાત્રિના મેળાની મોજ લોકો માણી રહ્યા છે અને ભવનાથ તથા ગિરનાર ક્ષેત્રમાં આવેલા અન્ય તીર્થ, મંદિરના દર્શન કરીને અન્નક્ષેત્રમાં ભોજનની મજા લઇ રહ્યા છે. આજે સાંજે રાજ્યના મુખ્યપ્રધાન વિજય રૂપાણી મેળાની મુલાકાત લઈને નાગાસાધુઓની રવાડીના દર્શન કરવાના હોવાથી ગઈકાલ રાતથી બંદોબસ્ત વધુ ચુસ્ત બનાવાયો છે. સાંજે અખાડામાં નાગાસાધુઓ પરંપરાગત રીતે દત્ત ભગવાનની આરતી કરશે. ત્યાર બાદ એમનું સરઘસ નીકળશે. લાખો લોકો તળેટીમાં ઉમટશે. છેવટ સુધી પહોંચવું અશક્ય હોય એ લોકો પણ ભવનાથ મહાદેવની પૂજા, આરતી અને રવાડી જોઈ શકે એ માટે તંત્રએ એલઇડી સ્ક્રીનની વ્યવસ્થા કરી છે. રાતે બાર વાગ્યે સાધુઓ પૌરાણિક મૃગીકુંડમાં સ્નાન કરશે એ પછી મેળાનું સમાપન થશે.